བོ་ནི།།རྒྱ་མཚོ་ཀུན་གྱི་བྱེ་མ་དེ་སྙེད་ཡོད།།མགོ་བོ་ཇི་སྙེད་ཡོད་པ་ཐམས་ཅད་ལ།།དེ་སྙེད་ལྕེ་ཡང་མགོ་བོ་ཀུན་ལ་ཡོད།།དེ་དག་ཀུན་གྱིས་ཏིང་འཛིན་འདི་ལས་གང་།།ཚིགས་བཅད་འཛིན་འདིའི་ཕན་ཡོན་བརྗོད་ཀྱང་ནི།།ཅུང་ཟད་ཡོངས་སུ་བརྗོད་པར་མི་འགྱུར་ན།།གང་གིས་བསླབས་ཤིང་གཟུང་བ་ཅི་ཞིག་སྨོས།།ཏིང་འཛིན་བལྟ་དཀའ་ཞི་བ་གང་འཛིན་པ།།སྦྱངས་པའི་ཡོན་ཏན་བླངས་ཤིང་སྤྱོད་པ་དག།དེ་ལ་ལྷ་དང་ལྷ་མིན་གནོད་སྦྱིན་སྨོན།།རྒྱལ་པོ་དག་ཀྱང་ཕྱི་བཞིན་འབྲང་བར་བྱེད།།ཏིང་འཛིན་ཞི་བ་རྙེད་དཀའ་གང་འཛིན་པ།།རྒྱལ་བ་དག་གིས་ཡོངས་སུ་གཟུང་བར་འགྱུར།།ལྷ་དང་ཀླུ་རྣམས་རྟག་ཏུ་རྗེས་སུ་འབྲང་།།ཕས་ཀྱི་རྒོལ་བས་དེ་ཡི་གཟི་མི་བཟོད།།ཏིང་འཛིན་ཞི་བ་འདི་ནི་གང་འཛིན་པ།།དེ་ཡི་སྤོབས་པ་དག་ནི་མཐའ་ཡས་འགྱུར།།མདོ་སྡེ་དག་ནི་སྟོང་རྣམས་རབ་སྟོན་ཀྱང་།།དེ་ལ་ནམ་ཡང་རྒྱུན་ནི་འཆད་མི་འགྱུར།།གང་རྣམས་མི་བཟད་ཆེན་པོའི་ཕྱི་དུས་ན།།ཏིང་ངེ་འཛིན་འདི་ཐོས་ནས་འཛིན་པ་རྣམས།།སངས་རྒྱས་འདྲེན་པ་སྣང་བ་དཔག་མེད་དང་།།བདེ་ལྡན་འཇིག་རྟེན་ཁམས་ཀྱང་མཐོང་བར་འགྱུར།།ཕན་ཡོན་འདི་དག་རབ་ཏུ་བསྟན་མཛད་ནས།།ཡོངས་སུ་མྱ་ངན་ང་འདས་ཕྱི་མའི་ཚེ།།ཏིང་འཛིན་རྣམ་པར་དག་པ་འདི་ཟུང་ཞེས།།རང་བྱུང་སྟོན་པ་བདག་ཉིད་གསོལ་བ་འདེབས།།ཡོངས་སུ་མྱ་ངན་གང་འདས་སངས་རྒྱས་དང་།།གང་རྣམས་མ་བྱོན་ད་ལྟར་བྱུང་བ་ཡི།།རྒྱལ་བ་ཐམས་ཅད་ཏིང་འཛིན་འདི་བསླབས་ནས།།བྱང་ཆུབ་རྡུལ་བྲལ་འདུས་མ་བྱས་པ་རྟོགས།།སཱ་ལའི་དབང་པོའི་རྒྱལ་པོའི་ལེའུ་སྟེ་གཉིས་པའོ།།།།དེ་ནས་ཡང་བཅོམ་ལྡན་འདས་ཀྱིས་ཟླ་འོད་གཞོན་ནུར་གྱུར་པ་ལ་བཀའ་སྩལ་པ།།གཞོན་ནུ་དེ་ལྟ་བས་ན་བྱང་ཆུབ་སེམས་དཔའ་སེམས་དཔའ་ཆེན་པོས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རྣམས་ཀྱིས་སངས་རྒྱས་ཀྱི་ཡོན་ཏན་བརྗོད་པ་ཡང་དག་པར་བསྟན་པ་དང་།དོན་དང་འབྲུ་ཡོངས་སུ་མི་ཟད་པར་བྱ་བ་དང་བདག་གི་ཚིག་ཐམས་ཅད་སངས་རྒྱས་ཀྱིས་ཡོངས་སུ་གཟུང་ཞིང་འབྱུང་བར་འདོད་ན།གཞོན་ནུ་བྱང་ཆུབ་སེམས་དཔའ་སེམས་དཔའ་ཆེན་པོ་དེས་